NIO ES6 je jedným z najzaujímavejších čínskych elektrických SUV/crossoverov spadajúcich do segmentu, v ktorom dominuje Tesla Model Y. Výrobca sa pritom snaží zvýšiť konkurencieschopnosť svojho najpredávanejšieho modelu uvedením jeho druhej generácie, ktorá dostane aj úplne novú semi-solid state batériu. A toto najlacnejšie SUV značky by mohlo prísť aj do Európy.
Po cca 4 rokoch rokoch uvádza NIO na trh druhú generáciu svojho najúspešnejšieho modelu ES6. Toto elektrické SUV strednej triedy vyrástlo na novej generácii e-platformy NT – NT 2.0 a využíva aj nový dizajnový jazyk značky.
Nové NIO ES6 s výnimkou výšky o niečo narástlo, keď disponuje rozmermi 4 854 x 1 995 x 1 703 mm (dĺžka x šírka x výška) a rázvorom 2 915 mm. Pochváliť sa môže aj veľmi slušným objemom batožinového priestoru, a to 668 l, ktorý po sklopení zadných sedadiel narastie na 1 430 l.
Novinka má už v štandarde pohon všetkých kolies, ktorý ponúka výkon 360 kW a krútiaci moment 700 Nm. Výrobca tiež spomína zrýchlenie z 0 na 100 km/h za 4,5 s, nie je však jasné, či sa tento údaj vzťahuje k základnej alebo top verzii.
Dojazd a ceny
NIO vo svojej tlačovej správe nepochopiteľne neuvádza dostupné batérie a ani dojazd jednotlivých verzií. CnEVpost však na základe informácií z prezentačného podujatia informuje, že nové NIO ES6 je spočiatku dostupné so 75 a 100-kWh batériami, ktoré zabezpečia dojazd 490, resp. 625 km podľa čínskeho "optimistického" cyklu CLTC, ktorý by mal byť blízky zastaralému cyklu NEDC.
V júli sa rozšíri ponuka aj o model s úplne novou 150-kWh semi-solid state batériou, ktorá by mala mať podľa skorších správ výnimočnú energetickú hustotu. A to 360 Wh/kg na úrovni celého packu. Modelu ES6 má pritom zabezpečiť dojazd 930 km (CLTC). Pre získanie lepšej predstavy, Tesla Model Y Long Range s 82-kWh batériou ponúka dojazd 660 km (CLTC).
Druhá generácia prémiového elektromobilu NIO ES6 s luxusnou výbavou už má aj čínske ceny. Tie sú síce nižšie ako v prípade pôvodného modelu, stále však v rámci čínskeho trhu značne prevyšujú ceny Tesly Model Y. Základná verzia začína na cene 368 000 RMB (cca 48 500 €) a variant so 100-kWh batériou na 426 000 RMB (cca 56 000 €). Cena modelu so 150-kWh batériou zatiaľ nie je známa, očakáva sa ale "mastný" príplatok. NIO totiž nedávno uviedlo, že táto batéria stojí približne toľko, čo ich prémiový elektrický sedan strednej triedy Nio ET5.
"Elektromobilka" NIO už pôsobí na niekoľkých európskych trhoch, v rámci ktorých ponúka viacero svojich modelov. Je pritom pravdepodobné, že skôr či neskôr by mal na starý kontinent zamieriť aj najpredávanejší model značky. Zatiaľ sa však v tomto smere nič nespomína.
SÚVISIACE ČLÁNKY:
NIO má chystať "lacné" elektromobily Firefly pre Európu
Čínske NIO urobilo elektrické kombi špeciálne pre Európu
Elektromobily NIO s dojazdom okolo 1000 km (CLTC) a semi-solid state batériou prídu tento polrok